.......মুক্তিযুদ্ধকালীন মিরপুরের কথা বলতে গেলে একটু পেছনের দিকে ফিরে যেতে হবে। পশ্চিম পাকিস্তানিরা বাংলাদেশকে কব্জা করার উদ্দেশ্যে তাদের দোসর উগ্র বিহারিদেরকে মিরপুর, মোহাম্মদপুরসহ ঢাকার বিভিন্ন এলাকায় বসতি স্থাপন করায়। ফলে এলাকাগুলো এক পর্যায়ে তাদের কলোনিতে পরিণত হয়। ১৯৭১ সনের অনেক আগে থেকেই মিরপুরে বসতি গেড়ে বসা এই বিহারিরা স্থানীয় বাঙালিদের ওপর নানাভাবে অত্যাচার চালাত। কখনও কখনও লুটপাট চালাত এবং বাঙালিদের সঙ্গে অনর্থক ঝগড়া বাঁধানোর পাঁয়তারা করত। ৭১-এর পঁচিশে মার্চের কয়েকদিন আগ থেকেই মিরপুরে  বাঙালিদের সাথে বিহারিরা দাঙ্গা বাঁধানোর চেষ্টা করে। এ সময় তাদের নির্বিচার বাঙালি হত্যা ও লুটতরাজ দেখে আমরা বুঝতে পারি যে, বাড়িতে থাকা আমাদের জন্য নিরাপদ হবে না। তাই চব্বিশে মার্চ সকালে আমার পরিবার পরিজনকে নদীর ওপারে গ্রামে পাঠিয়ে দিই। পঁচিশে মার্চ দুপুর বারোটার দিকে বিহারিরা আমার মিরপুরের বাড়ি আক্রমণ করে। ব্যাপক লুটপাটের পর, তারা আমার বিল্ডিং বাড়িতে অগ্নিসংযোগ করে। তখন ছিল আমাদের একান্নবর্তী পরিবার। তাই ভেতর বাড়িতে দুটো বিশাল ধানের গোলা ও অনেক চাল মজুদ ছিল। ধান ভর্তি গোলা দুটিতে তারা আগুন দিয়ে চাল, অন্যান্য  মূল্যবান আসবাবপত্র ও টাকা পয়সা লুট করে নিয়ে যায়। বিহারিদের এই লুটপাট ও ধ্বংসাত্মক কর্মকাণ্ডের কাছে আমরা খুবই অসহায় ছিলাম। তবে সৌভাগ্যক্রমে আমি এবং বাড়িতে অবস্থানরত আমার অন্য দুভাই কৌশলে বিহারিদের হাত থেকে পালিয়ে যেতে সক্ষম হই। সাতাশে মার্চ পাকি আর্মির মদদে বিহারিরা ইত্তেফাক-এর সাংবাদিক আবু তালেবকে মিরপুরে হত্যা করে। তাঁকে নিজ ঘরের মধ্যে জবাইকরা হয়। বি বে কর দুই নং রোডে অবস্থিত তাঁর বাড়িটি ইতিহাসের সাক্ষী হয়ে এখনও দাঁড়িয়ে আছে। এ বে কর এভিনিউ ১-এর বাড়িটি ছিল অবসরপ্রাপ্ত সরকারি কর্মকর্তা সাজ্জাদুর রহমানের।  বিহারিরা তাঁর বাড়িটিতেও লুটপাট চালায়। সাজ্জাদ সাহেব তাদের হাতে মারাত্মকভাবে জখম হন। ছাব্বিশে মার্চে হত্যা করা হয় ডা. জয়নুদ্দিন, আব্দুল হাকিম, আসিরুদ্দিনের ছেলে বরকত প্রমুখকে। বরকত আলীকে তাঁর স্ত্রী, সন্তানসহ নিজ বাড়িতে নির্মমভাবে জবাই করা হয়। বিহারিরা যখন এসব হত্যাকাণ্ড চালায় তখন আমি ঢাকাতে ছিলাম না। সাভারের যাদুর চর গ্রামে গিয়ে আশ্রয় নিয়েছিলাম।